  Виталий Пронин Анайлэн нуналэзлы сӥзьыса, 27-тӥ ноябре Дэбесын ортчиз «Данъясько тонэ, анай» ужрад. Адӟем карымон удмурт анайёсты данъян та ёросын сямлы пӧрмиз ини. Ӟечкылан, шулдыръяськон ужрадъёс сяна, палэнысь вуэм куноос, ёросысь гурт поселениосысь азьмынӥсь нылкышноос понна ортчиз котырес ӝӧк сьӧрын пумиськон.Дэбес ёросысь нылкышноосын ӵош та нуналэ сӥлы каризы Балезино, Вавож, Эгра, Кез, Кизнер, Шаркан ёросъёсысь анайёсты. «Удмурт нылкышно кенеш» огазеяськонлэн ёрос ёзъёсыныз ӵош пумиськонэз радъязы «Удмурт Кенеш» огазеяськонлэн ёзъёсыз, Дэбес ёрос администрация. Ӟечкылан, шулдыръяськон ужрадъёс сяна, палэнысь вуэм куноос, ёросысь гурт поселениосысь азьмынӥсь нылкышноос понна ортчиз котырес ӝӧк сьӧрын пумиськон.  Вераськон мынӥз семьяосын удмурт кылэз, удмурт культураез утён ужпумъёсъя.Котырес ӝӧклэн ужаз пыриськизы Дэбес ёрослэн йырыз  Александр Глухов но Кез ёрослэн йырыз Пётр Князев. Ёрос кивалтӥсьёслэн тып-тып удмурт кылын вераськемзы палэнысь вуэмъёсты куд-огзэ вожъяськытӥз: милям кивалтӥсьёсмы анай кылзэс уг поттыло, пе. Валамон ини, удмуртлыкез утён, удмурт кыллы сюрес сётон трослы потэ ёрос кивалтӥсьёс бордысь. Нош дэбесъёслы туннэ вань мар сярысь вераны.«Удмурт нылкышно кенеш» огазеяськонлэн ёрос ёзэныз кивалтӥсь Елена Бушмакина люкаськемъёслы вераз семьяосын, нылпиосын ужамзы пумысен. Азьланьтӥське огазеяськонэн азьвыл кивалтэм но шудтэм учыре шедьыса бырем Валентина Агееваен кутскем уж. Валентина Ивановналэн кичӧлтэмезъя ик дэбесъёс басьтӥськизы вал удмурт анайёсты данъян борды. Та уж паськыт вӧлмиз гурт поселениосы но. Ёросын ужало нылкышно клубъёс, нылпи садэ ветлӥсьёс пӧлын ортчылэ «Пичи чеберайёс но батыръёс» ӵошатскон. Ёросысь удмурт огазеяськонъёсын ӵош пӧртэм шулдыръяськонъёс ортчыло. Елена Александровна пусйиз, азьланяз тросгес саклык висъялом, пе, егит семьяосын ужанлы.Кизнер ёросын но удмурт нылкышноос тэк уг уло, котыразы кыско кырӟаны-вераны быгатӥсьёсты, усточиосты. Пӧртэм пумиськонъёс ортчытъяло. Нылкышно огазеяськонэн кивалтӥсь Вера Савельева сюлэм висёнзэ вераз нылпиослэн ӟучомемзы пумысен. Нылпи садъёсын но школаосын удмурт кыл факультатив амалэн нуиське.«Удмурт нылкышно кенеш» огазеяськонэн кивалтӥсь Надежда Степанова пусйиз: семьяосын, нылпиосын ужаны юртто клубъёс. Соосын юнгес кусып возёно.  Семья ужпумъёсъя вераськиз Ижысь психолог Ольга Глухова. Со нылкышноослэн но пиосмуртъёслэн семьяын интызы пумысен ужпум ӝутӥз, троссэ малпаськонэ уськытӥз.Кез ёрос муниципал кылдытэтлэн йырыз Пётр Князев Дэбесын ортчем ужрадлы синмаськемзэ вераз. Доразы но та выллем пумиськонъёс ортчытон пумысен мылкыдзэ усьтћз. Пётр Евгеньевич со нуналъёсы гинэ ёросысьтызы Агния Николаевна Пантелееваез 90 арес тырмонэныз ӟечкыланы ветлэм. Песянай шуэм: муми но, буби но ӧвӧл, кыӵе вераськем потэ, пе, ас кылыным. Князевлэн малпамезъя, анайёс нылпиоссэс ас кылзылэсь ӧз ке палэнтэ,  удмурт кыл сюлэмъёссэс котьку но шунтоз.Лия Малых Теги: Удмуртнылкышнокенеш  